Stepping Stones | Blink Boer
Die huidige ekonomiese omstandighede veroorsaak dat baie inwoners van Mooinooi en Barnardsvlei omgewing haweloos gelaat is. Met Stepping Stones poog ons om die basiese behoeftes van ons gemeenskap aan te spreek soos veilige huisvesting, gesonde kos en skoon water, opleiding, vaardigheidsontwikkeling, gemeen-skapsbou en ‘n bron van inkomste.
Tussen-die-Bome plaas speel al jare lank ‘n belangrike rol in die Barnardsvlei omgewing en is toegewyd om geleenthede te verskaf aan plaaslike inwoners om hulle volle potensiaal te bereik. Die ou skoolgeboue van Tussen-die-Bome Laerskool is omskep om Stepping Stones deelnemers te huisves en dien ook as basis vir al ons aktiwiteite. Ons bied behuising aan persone wat bereid is om waarde toe te voeg tot ons gemeenskap, vir ‘n vooraf bepaalde tydperk of soos wat projekte dit vereis. Akkommodasie is beskikbaar vir enkellopendes en gesinne met private kamers en gemeenskaplike kombuis, ablusie en ontspanningsareas. Die gemeenskap is gebasseer op permakultuur beginsels en ons streef om selfonderhoudend te word deur kos sekuriteit te bewerkstellig, van hernubare energie bronne gebruik te maak, produkte te produseer en ‘n inkomstebron te skep. Ons fokus op die drie permakultuur beginsels; omgee vir mense, omgee vir die aarde en die lewer en deel van ‘n opbrengs.
Deur hierdie beginsels na te streef wil ons produkte en inkomste strome bewerkstellig in die volgende bedrywe: toerisme, opleiding, kosproduksie, waardetoevoeging tot produkte, vervaardiging, dienste, entrepreneurskap en aanbied van kursusse en funksies. Die gemeenskap is slegs ‘n ‘Steppingstone’ vir deelnemers om hulle volle potensiaal te bereik en selfonderhoudend te word en nie ‘n permanente blyplek nie. Deur nuwe vaardighede aan te leer word hulle leiers in hulle eie gemeenskappe en kan hulle ook ander mense oplei om vir hulle self te sorg. Stepping Stones se kenteken demonstreer hoe ‘n persoon in kom van iewers af, die omgewing en geleenthede benut wat aan hom gegee word en dan aan beweeg na die volgende hoofstuk van sy lewe.
Ons huisves tans 16 volwassenes en 7 kinders op die perseel en almal neem deel aan die aktiwiteite wat alles insluit van draadspan en groentetuine maak tot kompostoilette en warmwaterdonkies bou. Stepping Stones het jou hulp nodig met enige skenking van klere, kos, kontant, gereedskap, boeke, eetgerei, gordyne, boumateriaal en enige ander wit olifante waarvan jy ontslae wil raak. Ons is ook altyd opsoek na mense wat vir ons nuwe vaardighede kan kom leer en werkswinkels aanbied. As jy passievol is om mense te help en ‘n verskil te maak, kontak ons vandag om betrokke te raak. Of kom loer in en kry jou hande vuil met een van die projekte wat aan die gang is. In Oktober plant ons elke dag in ons tuine en die nuwe kosbos het baie aandag en liefde nodig! Soek ons op Facebook by Stepping Stones Mooinooi of e-pos ons by tussendiebome@gmail.com.
← Voedingswaarde van aartappels	Die Trekker, van Toeka tot Nou →